b'\n_START_ARTICLE_\nKazys Laucius\n_START_PARAGRAPH_\nKazys Laucius (1906 m. baland\xc5\xbeio 26 d. Kur\xc5\xa1\xc4\x97nai \xe2\x80\x93 1942 m. lapkri\xc4\x8dio 21 d. Sverdlovskas) \xe2\x80\x93 Lietuvos teisininkas, fotografas, publicistas, skaut\xc5\xb3 veik\xc4\x97jas.\n_START_SECTION_\nBiografija\n_START_PARAGRAPH_\n1927 m. baig\xc4\x97 teis\xc4\x99 Lietuvos universitete. 1927\xe2\x80\x931928 m. dirbo \xc5\xa0iauli\xc5\xb3, 1929\xe2\x80\x931940 m. Kauno miesto ir apskrities administracin\xc4\x97se \xc4\xafstaigose. 1932\xe2\x80\x931938 m. Kauno policijos Ypating\xc5\xb3j\xc5\xb3 reikal\xc5\xb3, 1938\xe2\x80\x931939 m. Teismo reikal\xc5\xb3 skyri\xc5\xb3 vadovas. 1941 m. bir\xc5\xbeelio 14 d. NKVD suimtas ir i\xc5\xa1ve\xc5\xbetas \xc4\xaf TSRS. Su\xc5\xa1audytas._NEWLINE_Dalyvavo skaut\xc5\xb3 veikloje, i\xc5\xa1pl\xc4\x97t\xc4\x97 Lietuvos skaut\xc5\xb3 tarptautinius ry\xc5\xa1ius, 1937\xe2\x80\x931938 m. redagavo \xc5\xbeurnal\xc4\x85 \xe2\x80\x9eSkaut\xc5\xb3 aidas\xe2\x80\x9c.\n_START_SECTION_\nK\xc5\xabryba\n_START_PARAGRAPH_\n1932 m. fotosekcijos prie Lietuvos policijos sporto klubo (veik\xc4\x97 iki 1940 m.) ir 1933 m. Lietuvos fotom\xc4\x97g\xc4\x97j\xc5\xb3 s\xc4\x85jungos (nuo 1936 m. draugija) vienas steig\xc4\x97j\xc5\xb3 ir nari\xc5\xb3. 1936 m. dalyvavo tarptautin\xc4\x97je fotografijos parodoje Otavoje. 1938 m. Pirmosios tarptautin\xc4\x97s fotografij\xc5\xb3 parodos Lietuvoje, Kaune, 1940 m. pirmosios Lietuvos fotom\xc4\x97g\xc4\x97j\xc5\xb3 draugijos ir Lietuvos matinink\xc5\xb3 ir kult\xc5\xabrtechnik\xc5\xb3 s\xc4\x85jungos fotosekcijos jungtin\xc4\x97s parodos Vilniuje vienas reng\xc4\x97j\xc5\xb3 ir dalyvi\xc5\xb3, pastarosios \xe2\x80\x93 ir vertinimo komisijos narys. Para\xc5\xa1\xc4\x97 pirm\xc4\x85j\xc4\xaf vadov\xc4\x97l\xc4\xaf fotografijos m\xc4\x97g\xc4\x97jams \xe2\x80\x9eFotografuoti gali kiekvienas\xe2\x80\x9c (1933 m., 2 leid. 1938 m.), straipsni\xc5\xb3 teis\xc4\x97tvarkos, policijos, fotografijos teorijos ir praktikos klausimais. Vienas fotografijos meno Lietuvoje k\xc5\xabrimo pagrind\xc4\x97j\xc5\xb3. Jo fotografijos spausdintos \xc5\xbeurnaluose \xe2\x80\x9eGalerija\xe2\x80\x9c, \xe2\x80\x9eNaujoji Romuva\xe2\x80\x9c.'